CELEX: 32021R2268
Language: fi
Date: 2021-09-06 00:00:00
Title: Komission delegoitu asetus (EU) 2021/2268, annettu 6 päivänä syyskuuta 2021, komission delegoidussa asetuksessa (EU) 2017/653 vahvistettujen teknisten sääntelystandardien muuttamisesta useita sijoitusvaihtoehtoja sisältävien vähittäismarkkinoille tarkoitettujen paketoitujen ja vakuutusmuotoisten sijoitustuotteiden (PRIIP-tuotteet) tuottonäkymien perustana olevan menetelmän ja esitystavan, kulujen esittämisen ja yleisten kuluindikaattoreiden laskentamenetelmän ja aiempaa tuotto- tai arvonkehitystä koskevien tietojen esittämisen ja sisällön osalta sekä Euroopan parlamentin ja neuvoston asetuksen (EU) N:o 1286/2014 32 artiklassa tarkoitettujen rahasto-osuuksia tarjoavien PRIIP-tuotteiden kehittäjiin sovellettavan siirtymäjärjestelyn yhdenmukaistamisesta kyseisessä artiklassa vahvistetun pidennetyn siirtymäjärjestelyn kanssa (ETA:n kannalta merkityksellinen teksti)

20.12.2021   
               
               
                  FI
               
               
                  Euroopan unionin virallinen lehti
               
               
                  LI 455/1
               
            
         KOMISSION DELEGOITU ASETUS (EU) 2021/2268,
         annettu 6 päivänä syyskuuta 2021,
         komission delegoidussa asetuksessa (EU) 2017/653 vahvistettujen teknisten sääntelystandardien muuttamisesta useita sijoitusvaihtoehtoja sisältävien vähittäismarkkinoille tarkoitettujen paketoitujen ja vakuutusmuotoisten sijoitustuotteiden (PRIIP-tuotteet) tuottonäkymien perustana olevan menetelmän ja esitystavan, kulujen esittämisen ja yleisten kuluindikaattoreiden laskentamenetelmän ja aiempaa tuotto- tai arvonkehitystä koskevien tietojen esittämisen ja sisällön osalta sekä Euroopan parlamentin ja neuvoston asetuksen (EU) N:o 1286/2014 32 artiklassa tarkoitettujen rahasto-osuuksia tarjoavien PRIIP-tuotteiden kehittäjiin sovellettavan siirtymäjärjestelyn yhdenmukaistamisesta kyseisessä artiklassa vahvistetun pidennetyn siirtymäjärjestelyn kanssa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista 26 päivänä marraskuuta 2014 annetun Euroopan parlamentin ja neuvoston asetuksen (EU) N:o 1286/2014 (1) ja erityisesti sen 8 artiklan 5 kohdan ja 10 artiklan 2 kohdan,
         sekä katsoo seuraavaa:
         
                     (1)
                  
                  
                     Komission delegoidun asetuksen (EU) 2017/653 (2) ensimmäisinä soveltamisvuosina saadut kokemukset ovat osoittaneet, että tiettyjä avaintietoasiakirjojen esitystapaa ja sisältöä koskevia elementtejä on tarkistettava. Tarkistus on tarpeen sen varmistamiseksi, että yksityissijoittajille annetaan edelleen asianmukaista tietoa erityyppisistä vähittäismarkkinoille tarkoitetuista paketoiduista ja vakuutusmuotoisista sijoitustuotteista, jäljempänä ’PRIIP-tuotteet’, riippumatta erityisistä markkinaolosuhteista, erityisesti silloin, kun markkinoiden tulos on ollut pitkällä aikavälillä positiivinen.
                  
               
                     (2)
                  
                  
                     Jotta yksityissijoittajille voitaisiin antaa ymmärrettäviä, harhaanjohtamattomia ja erityyppisten PRIIP-tuotteiden kannalta merkityksellisiä tietoja, avaintietoasiakirjoissa esitettyjen tuottonäkymien ei pitäisi antaa liian myönteisiä tulevaisuudennäkymiä. Sijoitusvaihtoehtojen tuotto ja strukturoimattomien sijoitusrahastojen ja muiden samankaltaisten PRIIP-tuotteiden tuotto ovat suoraan yhteydessä toisiinsa. Sen vuoksi tuottonäkymien esittämisen perustana olevaa menetelmää olisi mukautettava siten, että vältetään turvautuminen tilastolliseen menetelmään, joka tuottaa havaittuja tuottoja mahdollisesti paisuttavia tuottonäkymiä. Tuottonäkymien esittämisen perustana olevia menetelmiä olisi myös mukautettava sen varmistamiseksi, että näkymät perustuvat pidemmältä aikaväliltä havaittuun tuottoon ja niihin sisältyvät sekä positiivisen että negatiivisen kasvun jaksot, jolloin saadaan ajan myötä aikaan vakaampia tuottonäkymiä ja minimoidaan myötäsykliset tulokset. Tuottonäkymien esittämismenetelmien kyky tuottaa asianmukaisia ennakoivia arvioita on osoitettu toteutumatesteillä, joissa verrataan kyseisen menetelmän tuloksia PRIIP-tuotteiden toteutuneeseen tuottoon.
                  
               
                     (3)
                  
                  
                     Jotta tuottonäkymiä ei pidettäisi parhaina arvioina, on tarpeen antaa näkyvämpiä varoituksia näistä näkymistä. Näiden näkymien perustana olevia olettamuksia koskevien lisätietojen esittäminen yksinkertaisella tavalla vähentäisi myös riskiä mahdollisia tulevia tuottoja koskevista aiheettomista odotuksista.
                  
               
                     (4)
                  
                  
                     Kuluja koskevat tiedot ovat tärkeitä yksityissijoittajille eri PRIIP-tuotteita vertailtaessa. Jotta yksityissijoittajat ymmärtäisivät paremmin eri PRIIP-tuotteiden eri kulurakenteet ja niiden merkityksen yksilökohtaisiin tilanteisiinsa, kuluja koskevissa avaintietoasiakirjoissa oleviin tietoihin olisi sisällyttävä kuvaus tärkeimmistä kustannustekijöistä. PRIIP-tuotteita koskevan neuvonnan ja niiden myynnin helpottamiseksi yksittäisiä kustannustekijöitä koskevat indikaattorit olisi lisäksi yhdenmukaistettava unionin alakohtaisen lainsäädännön, erityisesti Euroopan parlamentin ja neuvoston direktiivin 2014/65/EU (3) ja Euroopan parlamentin ja neuvoston direktiivin (EU) 2016/97 (4), nojalla annettavien tietojen kanssa. Samalla on varmistettava, että PRIIP-tuotteiden kokonaiskustannukset ovat vertailukelpoisia kaikentyyppisten PRIIP-tuotteiden välillä. Avaintietoasiakirjoissa olevien yleisten kuluindikaattorien merkitystä olisi selvennettävä, jotta yksityissijoittajat ymmärtäisivät paremmin tällaiset yleiset kuluindikaattorit.
                  
               
                     (5)
                  
                  
                     Jotta voitaisiin ottaa paremmin huomioon tiettyjen omaisuusluokkien ja sellaisten PRIIP-tuotteiden taloudelliset ominaisuudet, jotka eivät tuota riittävästi liiketoimia markkinamuutosten poistamiseksi riittävällä tilastollisella varmuudella, liiketoimikulujen tarkistetussa laskentamenetelmässä olisi käytettävä eriytetympää ja suhteutetumpaa lähestymistapaa. Tässä menetelmässä olisi myös poistettava mahdolliset negatiivisten liiketoimikulujen esiintymät, jotta vältetään yksityissijoittajien hämmentämisen riski.
                  
               
                     (6)
                  
                  
                     Sellaisten PRIIP-tuotteiden osalta, jotka tarjoavat erilaisia sijoitusvaihtoehtoja, olisi säädettävä kuluja koskevien tietojen mukautetusta esittämisestä, jotta yksityissijoittajat ymmärtäisivät paremmin eri sijoitusvaihtoehtojen kustannusvaikutukset.
                  
               
                     (7)
                  
                  
                     Jotta yksityissijoittajat voisivat havainnoida, ymmärtää ja verrata lineaaristen PRIIP-tuotteiden ja lineaaristen sijoitusvaihtoehtojen tuottojen volatiliteettia sekä aiempia tuottoja tietyissä markkinaolosuhteissa, on tarpeen vahvistaa delegoidussa asetuksessa (EU) 2017/653 tiettyjä aiemman tuotto- ja arvonkehityksen vakiomuotoista sisältöä ja esitystapaa koskevia vaatimuksia sisällyttämällä niihin tiettyjä komission asetuksessa (EU) N:o 583/2010 (5) vahvistettuja sääntöjä ja mukauttamalla niitä. Aiemman tuotto- ja arvonkehityksen vakiomuotoisen sisällön ja esitystavan olisi täydennettävä tuottonäkymistä saatavia tietoja. Kyseisiä lineaarisia PRIIP-tuotteita ja lineaarisia sijoitusvaihtoehtoja koskevissa avaintietoasiakirjoissa olisi oltava osiossa ”Muut olennaiset tiedot” ristiviittauksia erillisiin asiakirjoihin tai verkkosivustoihin, jotka sisältävät aiempaa tuotto- ja arvonkehitystä koskevia tietoja.
                  
               
                     (8)
                  
                  
                     Asetuksen (EU) N:o 1286/2014 32 artiklan 1 kohdan nojalla rahoitusyhtiöt, sijoitusyhtiöt ja yhteissijoitusyritysten osuuksia koskevaa neuvontaa antavat tai niitä myyvät henkilöt vapautetaan kyseisen asetuksen mukaisista velvoitteista 31 päivään joulukuuta 2021 saakka. Kun jäsenvaltio soveltaa yksityissijoittajille tarjottaviin muihin kuin yhteissijoitusyritysten rahastoihin Euroopan parlamentin ja neuvoston direktiivin 2009/65/EY (6) 78–81 artiklassa vahvistettuja avaintietoasiakirjan muotoa ja sisältöä koskevia sääntöjä, asetuksen (EU) N:o 1286/2014 32 artiklan 1 kohdassa säädettyä vapautusta sovelletaan rahastoyhtiöihin, sijoitusyhtiöihin ja henkilöihin, jotka antavat tällaisten rahastojen osuuksia koskevaa neuvontaa tai myyvät niitä yksityissijoittajille. Jotta näihin rahastoihin sovellettaisiin siirtymäkaudella johdonmukaista oikeudellista järjestelyä, delegoidun asetuksen (EU) 2017/653 14 artiklan 2 kohdassa, jota sovelletaan kyseisen delegoidun asetuksen 18 artiklan mukaisesti 31 päivään joulukuuta 2021 saakka, annetaan vähittäismarkkinoille tarkoitettujen paketoitujen ja vakuutusmuotoisten sijoitustuotteiden kehittäjille, jäljempänä ’PRIIP-tuotteiden kehittäjät’, mahdollisuus käyttää edelleen tällaisia direktiivin 2009/65/EY 78–81 artiklan mukaisesti laadittuja asiakirjoja, jos vähintään yksi sijoitusvaihtoehdoista on yhteissijoitusyrityksen rahasto tai muu kuin yhteissijoitusyrityksen rahasto. Komission ehdotuksessa Euroopan parlamentin ja neuvoston asetukseksi (7) asetuksen (EU) N:o 1286/2014 muuttamisesta ehdotetaan kyseisen asetuksen 32 artiklassa tarkoitettujen siirtymäjärjestelyjen voimassaolon jatkamista 30 päivään kesäkuuta 2022 saakka. PRIIP-tuotteiden kehittäjien on voitava jatkaa direktiivin 2009/65/EY 78–81 artiklan mukaisesti laadittujen asiakirjojen käyttöä, niin kauan kuin kyseiset siirtymäjärjestelyt ovat käytössä.
                  
               
                     (9)
                  
                  
                     Sen vuoksi delegoitua asetusta (EU) 2017/653 olisi muutettava.
                  
               
                     (10)
                  
                  
                     Tämä asetus perustuu teknisten sääntelystandardien luonnoksiin, jotka Euroopan pankkiviranomainen, Euroopan vakuutus- ja lisäeläkeviranomainen ja Euroopan arvopaperimarkkinaviranomainen, jäljempänä ’Euroopan valvontaviranomaiset’, ovat toimittaneet komissiolle.
                  
               
                     (11)
                  
                  
                     Euroopan valvontaviranomaiset ovat järjestäneet avoimia julkisia kuulemisia teknisten sääntelystandardien luonnoksista, joihin tämä asetus perustuu, analysoineet niihin mahdollisesti liittyviä kustannuksia ja hyötyjä sekä pyytäneet neuvoja Euroopan parlamentin ja neuvoston asetuksen (EU) N:o 1093/2010 (8) 37 artiklan mukaisesti perustetulta pankkialan osallisryhmältä, Euroopan parlamentin ja neuvoston asetuksen (EU) N:o 1094/2010 (9) 37 artiklan mukaisesti perustetulta vakuutus- ja jälleenvakuutusalan osallisryhmältä sekä Euroopan parlamentin ja neuvoston asetuksen (EU) N:o 1095/2010 (10) 37 artiklan mukaisesti perustetulta arvopaperimarkkina-alan osallisryhmältä.
                  
               
                     (12)
                  
                  
                     Koska tekniset sääntelystandardit liittyvät läheisesti toisiinsa ja jotta voidaan varmistaa, että niissä käyttöön otetut vaatimukset ovat keskenään täysin johdonmukaiset, on aiheellista antaa yksi säädös, jolla muutetaan delegoidussa asetuksessa (EU) 2017/653 vahvistettuja teknisiä sääntelystandardeja.
                  
               
                     (13)
                  
                  
                     Jotta PRIIP-tuotteiden kehittäjille ja PRIIP-tuotteista neuvoja antaville tai PRIIP-tuotteita myyville henkilöille annettaisiin riittävästi aikaa valmistautua velvoitteeseen laatia avaintietoasiakirja uusien vaatimusten mukaisesti, tätä asetusta olisi sovellettava 1 päivästä heinäkuuta 2022,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoitu asetus (EU) 2017/653 seuraavasti:
            
                        1)
                     
                     
                        Muutetaan 1 artikla seuraavasti:
                        
                                    a)
                                 
                                 
                                    lisätään ensimmäiseen kohtaan f–i alakohta seuraavasti:
                                    
                                                ”f)
                                             
                                             
                                                soveltuvissa tapauksissa, joissa PRIIP-tuotteen kehittäjä kuuluu yritysryhmään oikeudellisia, hallinnollisia tai markkinointitarkoituksia varten, kyseisen ryhmän nimi;
                                             
                                          
                                                g)
                                             
                                             
                                                jos PRIIP-tuote on muodoltaan siirtokelpoisiin arvopapereihin kohdistuvaa yhteistä sijoitustoimintaa harjoittava yritys (yhteissijoitusyritys) tai vaihtoehtoinen sijoitusrahasto, yhteissijoitusyrityksen tai vaihtoehtoisen sijoitusrahaston tunnistetiedot, mukaan lukien niiden osakeluokka tai alarahasto, on ilmoitettava näkyvästi;
                                             
                                          
                                                h)
                                             
                                             
                                                soveltuvissa tapauksissa toimilupaa koskevat tiedot;
                                             
                                          
                                                i)
                                             
                                             
                                                jos PRIIP-tuote on muodoltaan yhteissijoitusyritys tai vaihtoehtoinen sijoitusrahasto ja tapauksissa, joissa yhteissijoitusyritystä hoitaa direktiivin 2009/65/EY 2 artiklan 1 kohdan b alakohdassa määritelty rahastoyhtiö tai se on kyseisen direktiivin 27 artiklassa tarkoitettu sijoitusyhtiö, jäljempänä yhteisesti ’yhteissijoitusyrityksen rahastoyhtiö’, joka käyttää kyseisen yhteissijoitusyrityksen osalta kyseisen direktiivin 16 artiklan mukaisia oikeuksia, tai tapauksissa, joissa vaihtoehtoista sijoitusrahastoa hoitaa tosiasiallisesti vaihtoehtoisen sijoitusrahaston hoitaja, joka käyttää kyseistä vaihtoehtoista sijoitusrahastoa koskevia Euroopan parlamentin ja neuvoston direktiivin 2011/61/EU (*1) 31, 32 ja 33 artiklan mukaisia oikeuksia, mukaan on liitettävä lisälausunto tästä seikasta.
                                             
                                          
                                       (*1)  Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1).”;"
                        
                                 
                              
                                    b)
                                 
                                 
                                    lisätään kohta seuraavasti:
                                    ”Kun kyseessä on alarahasto tai osakelaji, ensimmäisen kohdan g alakohtaa sovellettaessa yhteissijoitusyrityksen tai vaihtoehtoisen sijoitusrahaston nimen on oltava alarahaston tai osakelajin nimen mukainen. Jos yhteissijoitusyrityksen tai vaihtoehtoisen sijoitusrahaston, alarahaston tai osakelajin yksilöivä tunnusnumero on olemassa, sen on oltava osa yhteissijoitusyrityksen tai vaihtoehtoisen sijoitusrahaston tunnistetta.”;
                                 
                              
                  
                        2)
                     
                     
                        muutetaan 2 artikla seuraavasti:
                        
                                    a)
                                 
                                 
                                    lisätään 2 a, 2 b ja 2 c kohta seuraavasti:
                                    
                                       ”2 a.   Jos PRIIP-tuote on muodoltaan yhteissijoitusyritys tai vaihtoehtoinen sijoitusrahasto, avaintietoasiakirjan osion ”Mikä tämä tuote on?” tietojen on katettava ne yhteissijoitusyrityksen tai vaihtoehtoisen sijoitusrahaston olennaiset piirteet, joista yksityissijoittajalle on ilmoitettava, vaikka nämä ominaisuudet eivät olisi osa direktiivin 2009/65/EY 68 artiklassa tarkoitettua yhteissijoitusyrityksen tarjousesitteessä esitettyä tavoitteiden ja investointipolitiikan kuvausta tai direktiivin 2011/61/EU 23 artiklan 1 kohdan a alakohdassa tarkoitettua kuvausta vaihtoehtoisen sijoitusrahaston sijoitusstrategiasta ja tavoitteista, mukaan lukien
                                       
                                                   a)
                                                
                                                
                                                   kyseeseen tulevien sijoitusten kohteena olevien rahoitusvälineiden tärkeimmät luokat;
                                                
                                             
                                                   b)
                                                
                                                
                                                   sijoittajan mahdollisuus lunastaa yhteissijoitusyrityksen tai vaihtoehtoisen sijoitusrahaston osuuksia pyynnöstä, ja tähän liittyen ilmoitus osuuksien merkintä- ja lunastustiheydestä, tai soveltuvissa tapauksissa maininta siitä, että osuuksia ei ole mahdollista lunastaa pyynnöstä;
                                                
                                             
                                                   c)
                                                
                                                
                                                   tieto siitä, onko yhteissijoitusyrityksellä tai vaihtoehtoisella sijoitusrahastolla jokin tietty teollisiin, maantieteellisiin tai muihin markkinasektoreihin taikka erityisiin omaisuusluokkiin liittyvä tavoite;
                                                
                                             
                                                   d)
                                                
                                                
                                                   tieto siitä, salliiko yhteissijoitusyritys tai vaihtoehtoinen sijoitusrahasto harkinnanvaltaiset valinnat tehtävien yksittäisten sijoitusten suhteen ja merkitseekö tämä suoraan tai implisiittisesti jonkin vertailuarvon käyttöä ja jos niin minkä;
                                                
                                             
                                                   e)
                                                
                                                
                                                   tieto siitä, jaetaanko osinkotulo vai sijoitetaanko se uudelleen.
                                                
                                             Ensimmäisen kohdan d alakohdan tapauksissa, jotka liittyvät jonkin vertailuarvon käyttöön, on ilmoitettava liikkumavara suhteessa tähän vertailuarvoon, ja jos yhteissijoitusyrityksellä tai vaihtoehtoisella sijoitusrahastolla on indeksin seuraamiseen liittyvä tavoite, se on mainittava.
                                    
                                    
                                       2 b.   Edellä 2 a kohdassa tarkoitettuihin tietoihin on tarvittaessa sisällyttävä seuraavat tiedot:
                                       
                                                   a)
                                                
                                                
                                                   jos yhteissijoitusyritys tai vaihtoehtoinen sijoitusrahasto sijoittaa joukkovelkakirjoihin, ilmoitus siitä, ovatko kyseiset joukkovelkakirjat yhteisöjen, hallitusten tai muiden tahojen liikkeelle laskemia, ja soveltuvin osin mahdolliset vähimmäisluokitusvaatimukset;
                                                
                                             
                                                   b)
                                                
                                                
                                                   jos yhteissijoitusyritys tai vaihtoehtoinen sijoitusrahasto on strukturoitu sijoitusrahasto, yksinkertaisella kielellä laadittu selvitys kaikista seikoista, joita tarvitaan oikean käsityksen saamiseksi tuotosta sekä tekijöistä, joiden pohjalta tuloksen ennakoidaan määräytyvän, mukaan lukien tarvittaessa viittaukset yhteissijoitusyrityksen tarjousesitteen tai vaihtoehtoisen sijoitusrahaston sijoitusstrategian ja tavoitteiden kuvauksen tietoihin algoritmista ja sen käytöstä;
                                                
                                             
                                                   c)
                                                
                                                
                                                   jos varat valitaan tiettyjen perusteiden mukaisesti, selvitys näistä perusteista, kuten ”kasvu”, ”arvo” tai ”suuret osingot”;
                                                
                                             
                                                   d)
                                                
                                                
                                                   jos käytetään erityisiä varainhoitomenetelmiä, joihin voi kuulua suojaus (hedging), arbitraasi tai vivutus (leverage), yksinkertaisella kielellä laadittu selvitys tekijöistä, joiden pohjalta yhteissijoitusyrityksen tai vaihtoehtoisen sijoitusrahaston tuloksen ennakoidaan määräytyvän.
                                                
                                             
                                    
                                       2 c.   Edellä 2 a ja 2 b kohdassa tarkoitetuissa tiedoissa on erotettava toisistaan 2 a kohdan a ja c alakohdassa ja 2 b kohdan a alakohdassa tarkoitetut laajat sijoitusluokat sekä 2 a kohdan d alakohdassa ja 2 b kohdan b, c ja d alakohdassa tarkoitettu yhteissijoitusyrityksen rahastoyhtiön tai vaihtoehtoisen sijoitusrahaston hoitajan kyseisiin sijoituksiin soveltama lähestymistapa.
                                       Avaintietoasiakirjan osio ”Mikä tämä tuote on?” voi sisältää muitakin kuin 2 a ja 2 b kohdassa lueteltuja seikkoja, mukaan lukien kuvaus yhteissijoitusyrityksen tai vaihtoehtoisen sijoitusrahaston sijoitusstrategiasta, jos tällaiset elementit ovat tarpeen yhteissijoitusyrityksen tai vaihtoehtoisen sijoitusrahaston tavoitteiden ja sijoituspolitiikan asianmukaista kuvausta varten.”;
                                    
                                 
                              
                                    b)
                                 
                                 
                                    lisätään 6 ja 7 kohta seuraavasti:
                                    
                                       ”6.   Jos PRIIP-tuote on muodoltaan yhteissijoitusyritys tai vaihtoehtoinen sijoitusrahasto, tämän asetuksen liitteissä II ja III tarkoitettujen riskien tunnistamisessa ja selittämisessä on noudatettava sisäistä riskintunnistus-, -arviointi-, -hallinta- ja -seurantaprosessia, jonka on hyväksynyt yhteissijoitusyrityksen rahastoyhtiö direktiivin 2009/65/EY mukaisesti tai vaihtoehtoisten sijoitusrahastojen hoitaja direktiivin 2011/61/EU mukaisesti. Jos rahastoyhtiö hoitaa useampaa kuin yhtä yhteissijoitusyritystä tai jos vaihtoehtoisen sijoitusrahaston hoitaja hoitaa useampaa kuin yhtä vaihtoehtoista sijoitusrahastoa, riskit on tunnistettava ja selitettävä johdonmukaisesti.
                                    
                                    
                                       7.   Jos PRIIP-tuote on muodoltaan yhteissijoitusyritys tai vaihtoehtoinen sijoitusrahasto, avaintietoasiakirjan osion ”Mikä tämä tuote on?” on sisällettävä seuraavat tiedot kunkin jäsenvaltion, jossa yhteissijoitusyritystä tai vaihtoehtoista sijoitusrahastoa markkinoidaan, osalta:
                                       
                                                   a)
                                                
                                                
                                                   säilytysyhteisön nimi;
                                                
                                             
                                                   b)
                                                
                                                
                                                   mistä ja miten saa lisätietoa yhteissijoitusyrityksestä tai vaihtoehtoisesta sijoitusrahastosta, yhteissijoitusyrityksen tarjousesitteen tai vaihtoehtoisen sijoitusrahaston sijoitusstrategian ja tavoitteiden kuvauksen, direktiivin 2009/65/EY 68 artiklan 1 kohdan b ja c alakohdassa tarkoitetun yhteissijoitusyrityksen tuoreimman vuosikertomuksen ja mahdollisen tuoreemman puolivuotiskatsauksen tai direktiivin 2011/61/EU 22 artiklassa tarkoitetun vaihtoehtoisen sijoitusrahaston tuoreimman vuosikertomuksen; tässä yhteydessä on mainittava, millä kielellä tai kielillä nämä asiakirjat ovat saatavilla ja että ne ovat saatavissa veloituksetta;
                                                
                                             
                                                   c)
                                                
                                                
                                                   mistä ja miten saa muuta käytännön tietoa, kuten ajantasaiset tiedot osuuksien hinnoista.”;
                                                
                                             
                                 
                              
                  
                        3)
                     
                     
                        muutetaan 5 artikla seuraavasti:
                        
                                    a)
                                 
                                 
                                    Lisätään 2 kohtaan alakohta seuraavasti:
                                    ”Soveltuvissa tapauksissa on lisättävä näkyvä varoitus lisäkustannuksista, joita PRIIP-tuotetta myyvän tai siitä neuvoja antavat henkilöt voivat veloittaa.”;
                                 
                              
                                    b)
                                 
                                 
                                    korvataan 3 kohta seuraavasti:
                                    
                                       ”3.   PRIIP-tuotteiden kehittäjien on yksilöitävä avaintietoasiakirjan osiossa ”Mitä kuluja sijoittajalle aiheutuu” olevassa taulukossa ”Kulujen rakenne” seuraavien kulutyyppien yleiset kuluindikaattorit:
                                       
                                                   a)
                                                
                                                
                                                   kertaluonteiset kulut, kuten osallistumis- ja irtautumiskustannukset;
                                                
                                             
                                                   b)
                                                
                                                
                                                   mahdolliset toistuvat kulut, erottaen toisistaan salkun liiketoimikulut ja muut toistuvat kulut;
                                                
                                             
                                                   c)
                                                
                                                
                                                   mahdolliset satunnaiset kulut, kuten tulosperusteiset palkkiot tai voitonjako-osuudet.”;
                                                
                                             
                                 
                              
                                    c)
                                 
                                 
                                    korvataan 4 kohta seuraavasti:
                                    
                                       ”4.   PRIIP-tuotteiden kehittäjien on kuvattava avaintietoasiakirjan osiossa ”Mitä kuluja sijoittajalle aiheutuu” olevassa taulukossa ”Kulujen rakenne” kaikki eri kustannukset liitteen VII mukaisesti ja täsmennettävä, missä ja miten nämä kustannukset voivat poiketa yksityissijoittajalle mahdollisesti aiheutuvista tosiasiallisista kustannuksista ja missä ja miten tällaiset kustannukset voivat riippua siitä, käyttääkö yksityissijoittaja tiettyjä optioita vai ei.”;
                                    
                                 
                              
                  
                        4)
                     
                     
                        lisätään 8 artiklaan 3 kohta seuraavasti:
                        
                           ”3.   Liitteessä VIII olevan 1 kohdan a alakohdassa määriteltyjen yhteissijoitusyritysten, kyseisessä liitteessä olevan 1 kohdan b alakohdassa määriteltyjen vaihtoehtoisten sijoitusrahastojen tai kyseisessä liitteessä olevan 1 kohdan c alakohdassa määriteltyjen sijoitussidonnaisten vakuutusmuotoisten sijoitustuotteiden osalta avaintietoasiakirjan osion ”Muut olennaiset tiedot” on sisällettävä
                           
                                       a)
                                    
                                    
                                       linkki verkkosivustolle tai viittaus asiakirjaan, jolla on saatavilla PRIIP-tuotteen kehittäjän liitteen VIII mukaisesti julkistamat tiedot aiemmasta tuotto- ja arvonkehityksestä;
                                    
                                 
                                       b)
                                    
                                    
                                       niiden vuosien lukumäärä, joilta aiemmat tuotto- ja arvonkehitystiedot esitetään.
                                    
                                 Sellaisten liitteessä II olevan 1 osan 5 kohdassa tarkoitettujen PRIIP-tuotteiden osalta, jotka ovat avoimia rahastoja tai muita merkintäkelpoisia PRIIP-tuotteita, aiemmat tuottonäkymien laskelmat on julkaistava kuukausittain, ja osiossa ”Muut olennaiset tiedot” on ilmoitettava, mistä laskelmat löytyvät.”;
                        
                     
                  
                        5)
                     
                     
                        korvataan II luvun otsikko seuraavasti:
                        ”II LUKU
                        
                           USEITA SIJOITUSVAIHTOEHTOJA SISÄLTÄVIEN PRIIP-TUOTTEIDEN AVAINTIETOASIAKIRJOJA KOSKEVAT ERITYISSÄÄNNÖKSET”;
                     
                  
                        6)
                     
                     
                        korvataan 10 artiklan a ja b alakohta seuraavasti:
                        
                                    ”a)
                                 
                                 
                                    yksi avaintietoasiakirja, joka sisältää I luvun mukaiset PRIIP-tuotetta koskevat tiedot, jokaista PRIIP-tuotteen sisältämää sijoitusvaihtoehtoa kohden, mukaan lukien PRIIP-tuotetta kokonaisuutena koskevat tiedot siten, että jokaisesta avaintietoasiakirjasta käy ilmi, että yksityissijoittaja sijoittaa vain yhteen sijoitusvaihtoehtoon;
                                 
                              
                                    b)
                                 
                                 
                                    yleinen avaintietoasiakirja, jossa PRIIP-tuote kuvataan I luvun mukaisesti, ellei 11–14 artiklassa toisin mainita, mukaan lukien kuvaus siitä, mistä kutakin sijoitusvaihtoehtoa koskevat erityiset tiedot löytyvät.”;
                                 
                              
                  
                        7)
                     
                     
                        poistetaan 11 artiklan c alakohta;
                     
                  
                        8)
                     
                     
                        muutetaan 12 artikla seuraavasti:
                        
                                    a)
                                 
                                 
                                    poistetaan 1 kohdan d alakohta;
                                 
                              
                                    b)
                                 
                                 
                                    poistetaan 2 kohta;
                                 
                              
                  
                        9)
                     
                     
                        korvataan 13 ja 14 artikla seuraavasti:
                        
                           ”13 artikla
                           Yleisen avaintietoasiakirjan osio ”Mitä kuluja sijoittajalle aiheutuu?”
                           Poiketen siitä, mitä 5 artiklan 1 kohdan b alakohdassa säädetään, PRIIP-tuotteiden kehittäjien on osiossa ”Mitä kuluja sijoittajalle aiheutuu?” ilmoitettava seuraavat tiedot:
                           
                                       a)
                                    
                                    
                                       jos PRIIP-tuotteen muita kuluja kuin sijoitusvaihtoehdosta aiheutuvia kuluja ei voida esittää yhtenä lukuna, mukaan lukien tapaukset, joissa kulut vaihtelevat valitun sijoitusvaihtoehdon mukaan:
                                       
                                                   i)
                                                
                                                
                                                   PRIIP-tuotteeseen liittyvät eri kulut liitteessä VII esitetyissä taulukoissa ’”Ajan myötä kertyvät kulut” ja ”Kulujen rakenne”;
                                                
                                             
                                                   ii)
                                                
                                                
                                                   lausunto siitä, että yksityissijoittajalle aiheutuvat kulut vaihtelevat sijoitusvaihtoehtojen mukaan;
                                                
                                             
                                 
                                       b)
                                    
                                    
                                       jos PRIIP-tuotteen muut kulut kuin sijoitusvaihtoehdoista aiheutuvat kulut voidaan esittää yhtenä lukuna:
                                       
                                                   i)
                                                
                                                
                                                   kyseiset kulut esitettynä eri kohdassa kuin PRIIP-tuotteen tarjoamiin sijoitusvaihtoihin liittyvät eri kulut liitteessä VII esitetyissä taulukoissa ”Ajan myötä kertyvät kulut” ja ”Kulujen rakenne”;
                                                
                                             
                                                   ii)
                                                
                                                
                                                   lausunto siitä, että yksityissijoittajalle aiheutuvat kokonaiskulut koostuvat valittujen sijoitusvaihtoehtojen kulujen ja PRIIP-tuotteeseen liittyvien muiden kulujen yhdistelmästä ja että ne vaihtelevat sijoitusvaihtoehtojen mukaan.
                                                
                                             
                                 
                        
                           14 artikla
                           Kutakin sijoitusvaihtoehtoa koskevat erityistiedot
                           Kutakin 10 artiklan b alakohdassa tarkoitettua sijoitusvaihtoehtoa koskevat erityistiedot on annettava erityistietoasiakirjassa, joka täydentää yleistä avaintietoasiakirjaa. PRIIP-tuotteiden kehittäjien on sisällytettävä kunkin sijoitusvaihtoehdon osalta kaikki seuraavat tiedot:
                           
                                       a)
                                    
                                    
                                       ymmärrettävyyttä koskeva varoitus tarvittaessa;
                                    
                                 
                                       b)
                                    
                                    
                                       sijoitustavoitteet, keinot niiden saavuttamiseksi ja suunnitellut kohdemarkkinat 2 artiklan 2 ja 3 kohdan mukaisesti;
                                    
                                 
                                       c)
                                    
                                    
                                       yleinen riski-indikaattori ja selitys sekä tuottonäkymät 3 artiklan mukaisesti;
                                    
                                 
                                       d)
                                    
                                    
                                       kulut esitettyinä 5 artiklan mukaisesti, mukaan lukien lausunto siitä, sisältävätkö nämä kulut kaikki PRIIP-tuotteeseen liittyvät kulut, jos yksityissijoittaja sijoittaa ainoastaan kyseiseen sijoitusvaihtoehtoon;
                                    
                                 
                                       e)
                                    
                                    
                                       niiden sijoitusvaihtoehtojen osalta, jotka ovat liitteessä VIII olevan 1 kohdan a alakohdassa määriteltyjä yhteissijoitusyrityksiä, kyseisessä liitteessä olevan 1 kohdan b alakohdassa määriteltyjä vaihtoehtoisia sijoitusrahastoja tai kyseisessä liitteessä olevan 1 kohdan c alakohdassa määriteltyjä sijoitussidonnaisia vakuutusmuotoisia sijoitustuotteita, tiedot aiemmasta tuotto- tai arvonkehityksestä 8 artiklan 3 kohdan mukaisesti.
                                    
                                 Tämän kohdan a–e alakohdassa tarkoitettujen tietojen on noudatettava liitteessä I vahvistetun mallin vastaavien osien rakennetta.”;
                        
                     
                  
                        10)
                     
                     
                        lisätään II a luku seuraavasti:
                        ”II a LUKU
                        
                           Tiettyjen yhteissijoitusyritysten ja vaihtoehtoisten sijoitusrahastojen avaintietoasiakirjoja koskevat erityissäännökset
                        
                        
                           14 a artikla
                           Yhteissijoitusyritysten tai vaihtoehtoisten sijoitusrahastojen alarahastot
                           
                              1.   Jos yhteissijoitusyritys tai vaihtoehtoinen sijoitusrahasto koostuu kahdesta tai useammasta alarahastosta, kustakin yksittäisestä alarahastosta on laadittava erillinen avaintietoasiakirja.
                           
                           
                              2.   Kunkin 1 kohdassa tarkoitetun avaintietoasiakirjan osiossa ”Mikä tämä tuote on?” on oltava seuraavat tiedot:
                              
                                          a)
                                       
                                       
                                          lausunto siitä, että avaintietoasiakirja koskee yhteissijoitusyrityksen tai vaihtoehtoisen sijoitusrahaston alarahastoa, ja soveltuvissa tapauksissa tieto siitä, että yhteissijoitusyrityksen tarjousesite tai kuvaus vaihtoehtoisen sijoitusrahaston sijoitusstrategiasta ja tavoitteista ja määräaikaiskatsaukset on laadittu avaintietoasiakirjan alussa nimettyä koko yhteissijoitusyritystä tai vaihtoehtoista sijoitusrahastoa varten;
                                       
                                    
                                          b)
                                       
                                       
                                          tieto siitä, ovatko alarahaston varat ja vastuut lakisääteisesti erillisiä muista alarahastoista vai eivät ja miten tämä voi vaikuttaa sijoittajaan;
                                       
                                    
                                          c)
                                       
                                       
                                          tieto siitä, onko yksityissijoittajalla oikeus vaihtaa alarahaston osuuksiin tekemänsä sijoitukset toisen alarahaston osuuksiksi ja jos on, mistä saa tietoa siitä, miten tätä oikeutta käytetään.
                                       
                                    
                           
                              3.   Jos yhteissijoitusyrityksen rahastoyhtiö tai vaihtoehtoisen sijoitusrahaston hoitaja veloittaa yksityissijoittajalta maksun sijoituksen vaihtamisesta 2 kohdan c alakohdan mukaisesti ja jos kyseinen maksu poikkeaa osuuksien oston tai myynnin vakiomaksusta, maksu on ilmoitettava erikseen avaintietoasiakirjan osiossa ”Mitä kuluja sijoittajalle aiheutuu?”.
                           
                        
                        
                           14 b artikla
                           Yhteissijoitusyritysten tai vaihtoehtoisten sijoitusrahastojen osakelajit
                           
                              1.   Jos yhteissijoitusyritys tai vaihtoehtoinen sijoitusrahasto muodostuu useammasta kuin yhdestä osuus- tai osakelajista, avaintietoasiakirja on laadittava jokaista osuus- tai osakelajia varten.
                           
                           
                              2.   Saman yhteissijoitusyrityksen tai vaihtoehtoisen sijoitusrahaston kahta tai useampaa osuus- tai osakelajia koskevat avaintietoasiakirjat voidaan yhdistää samaan avaintietoasiakirjaan edellyttäen, että tuloksena oleva asiakirja täyttää kaikki avaintietoasiakirjan pituutta, kieltä ja esitystapaa koskevat vaatimukset.
                           
                           
                              3.   Yhteissijoitusyritysten rahastoyhtiö tai vaihtoehtoisten sijoitusrahastojen hoitaja voi valita jonkin osuus- tai osakelajin edustamaan yhtä tai useampaa muuta yhteissijoitusyrityksen tai vaihtoehtoisen sijoitusrahaston osuus- tai osakelajia, edellyttäen että valinta on asiallinen ja selkeä eikä johda harhaan kyseisiin muihin luokkiin sijoittavia yksityissijoittajia. Tällaisissa tapauksissa avaintietoasiakirjan osiossa ”Mitkä ovat riskit ja mitä tuottoa sijoittaja voi saada?” on selvitettävä näihin muihin osuus- tai osakelajeihin liittyvät mahdolliset merkittävät riskit. Edustavaan osuus- tai osakelajiin perustuva avaintietoasiakirja voidaan toimittaa kyseessä oleviin muihin osuus- tai osakelajeihin sijoittaville yksityissijoittajille.
                           
                           
                              4.   Keskenään erilaisia osuus- tai osakelajeja ei saa yhdistää 3 kohdassa tarkoitetuksi yhdistetyksi edustavaksi osuus- tai osakelajiksi.
                           
                           
                              5.   Yhteissijoitusyrityksen rahastoyhtiön tai vaihtoehtoisen sijoitusrahaston hoitajan on pidettävä kirjaa siitä, mitkä muut osuus- tai osakelajit ovat edustettuina 3 kohdassa tarkoitetussa edustavassa osuus- tai osakelajissa ja millä perusteilla.
                           
                           
                              6.   Avaintietoasiakirjan osiota ”Mikä tämä tuote on?” on soveltuvissa tapauksissa täydennettävä ilmoittamalla, mikä osuus- tai osakelaji on valittu edustavaksi, ja käytettävä siitä tällöin samaa nimeä kuin yhteissijoitusyrityksen tarjousesitteessä tai vaihtoehtoisen sijoitusrahaston sijoitusstrategian ja -tavoitteiden kuvauksessa.
                           
                           
                              7.   Kyseisessä osiossa on myös ilmoitettava, mistä yksityissijoittajat voivat saada tietoa yhteissijoitusyritysten tai vaihtoehtoisten sijoitusrahastojen muista heidän omassa jäsenvaltiossa markkinoiduista osuus- tai osakelajeista.
                           
                        
                        
                           14 c artikla
                           Yhteissijoitusyritykset tai vaihtoehtoiset sijoitusrahastot rahasto-osuusrahastona
                           
                              1.   Jos yhteissijoitusyritys sijoittaa merkittävän osuuden varoistaan muihin yhteissijoitusyrityksiin tai direktiivin 2009/65/EY 50 artiklan 1 kohdan e alakohdassa tarkoitettuihin muihin yhteistä sijoitustoimintaa harjoittaviin yrityksiin, avaintietoasiakirjaan sisältyvässä yhteissijoitusyrityksen tavoitteiden ja sijoituspolitiikan kuvauksessa on oltava lyhyt selvitys siitä, miten muut yhteistä sijoitustoimintaa harjoittavat yritykset valitaan jatkuvalta pohjalta. Jos yhteissijoitusyritys on hedgerahasto-osuusrahasto, avaintietoasiakirjaan on sisällytettävä tiedot sellaisten unionin ulkopuolelle sijoittautuneiden vaihtoehtoisten sijoitusrahastojen ostamisesta, jotka eivät ole valvonnan alaisia.
                           
                           
                              2.   Jos vaihtoehtoinen sijoitusrahasto sijoittaa merkittävän osan varoistaan muihin yhteissijoitusyrityksiin tai vaihtoehtoisiin sijoitusrahastoihin, 1 ja 2 kohtaa sovelletaan soveltuvin osin.
                           
                        
                        
                           14 d artikla
                           Feeder-yhteissijoitusyritys
                           
                              1.   Direktiivin 2009/65/EY 58 artiklassa määritellyn feeder-yhteissijoitusyrityksen avaintietoasiakirjan osion ”Mikä tämä tuote on?” on sisällettävä seuraavat feeder-yhteissijoitusyritystä koskevat tiedot:
                              
                                          a)
                                       
                                       
                                          ilmoitus siitä, että feeder-yhteissijoitusyrityksen yksityissijoittajat saavat pyynnöstä master-yhteissijoitusyrityksen tarjousesitteen, avaintietoasiakirjan sekä määräaikaiskatsaukset ja tilinpäätökset, ja siitä, miten ja millä kielellä tai kielillä ne ovat saatavilla;
                                       
                                    
                                          b)
                                       
                                       
                                          tieto siitä, ovatko a alakohdassa mainitut asiakirjat saatavilla vain paperikopioina vaiko myös jotain muuta pysyvää välinettä käyttäen ja veloitetaanko maksu asiakirjoista, joita ei direktiivin 2009/65/EY 63 artiklan 5 kohdassa vaadita toimitettavaksi veloituksetta;
                                       
                                    
                                          c)
                                       
                                       
                                          maininta, jos master-yhteissijoitusyritys on sijoittautunut eri jäsenvaltioon kuin feeder-yhteissijoitusyritys ja jos tämä voi vaikuttaa feeder-yhteissijoitusyrityksen verokohteluun;
                                       
                                    
                                          d)
                                       
                                       
                                          tiedot siitä, miten suuri osuus feeder-yhteissijoitusyrityksen varoista on sijoitettu master-yhteissijoitusyritykseen;
                                       
                                    
                                          e)
                                       
                                       
                                          kuvaus master-yhteissijoitusyrityksen tavoitteista ja sijoituspolitiikasta, ja tässä yhteydessä on tapauksen mukaan joko
                                          
                                                      i)
                                                   
                                                   
                                                      ilmoitettava, että feeder- ja master-yhteissijoitusyrityksen sijoitustuotot ovat keskenään hyvin samanlaisia; tai
                                                   
                                                
                                                      ii)
                                                   
                                                   
                                                      selvitettävä, miten ja miksi feeder- ja master-yhteissijoitusyrityksen sijoitustuotot saattavat poiketa toisistaan.
                                                   
                                                
                                    
                           
                              2.   Jos feeder-yhteissijoitusyrityksen riski-hyötyprofiili poikkeaa jossain olennaisessa suhteessa master-yhteissijoitusyrityksen riski-hyötyprofiilista, tämä on selvitettävä syineen avaintietoasiakirjan osiossa ”Mitkä ovat riskit ja mitä tuottoa sijoittaja voi saada?”.
                           
                           
                              3.   Mahdollinen likviditeettiriski ja master- ja feeder-yhteissijoitusyrityksen välisten osto- ja lunastusjärjestelyjen suhde on selvitettävä avaintietoasiakirjan osiossa ”Mitkä ovat riskit ja mitä tuottoa sijoittaja voi saada?”.
                           
                        
                        
                           14 e artikla
                           Strukturoidut yhteissijoitusyritykset tai vaihtoehtoiset sijoitusrahastot
                           Strukturoidut sijoitusrahastot ovat yhteissijoitusyrityksiä tai vaihtoehtoisia sijoitusrahastoja, jotka tarjoavat yksityissijoittajille ennalta määrättyinä ajankohtina algoritmiin perustuvan tuoton, joka on sidottu rahoitusvarojen, indeksien tai vertailusalkkujen tai samantyyppisten yhteissijoitusyritysten tai vaihtoehtoisten sijoitusrahastojen tulokseen tai niiden suhteen tapahtuviin hinnanmuutoksiin tai muihin olosuhteisiin.”;
                        
                     
                  
                        11)
                     
                     
                        lisätään 15 artiklan 2 kohtaan d alakohta seuraavasti:
                        
                                    ”d)
                                 
                                 
                                    jos tuottonäkymät perustuvat asianmukaisiin vertailuarvoihin tai korvaaviin indikaattoreihin, vertailuarvon tai korvaavan indikaattorin johdonmukaisuus PRIIP-tuotteen tavoitteiden kanssa.”;
                                 
                              
                  
                        12)
                     
                     
                        lisätään IV a luku seuraavasti:
                        ”IV a luku
                        
                           VIITTAUKSET
                        
                        
                           17 a artikla
                           Viittaukset muihin tietolähteisiin
                           Avaintietoasiakirja saa sisältää viittauksia muihin tietolähteisiin, kuten tarjousesitteeseen ja vuosikertomuksiin tai puolivuotiskatsauksiin, edellyttäen, että avaintietoasiakirja itsessään sisältää kaikki olennaiset tiedot, jotka yksityissijoittajat tarvitsevat ymmärtääkseen sijoituksen keskeiset osatekijät, sanotun kuitenkaan rajoittamatta asetuksen (EU) N:o 1286/2014 6 artiklan soveltamista.
                           Avaintietoasiakirjassa sallitaan viittaukset PRIIP-tuotteen tai PRIIP-tuotteen kehittäjän verkkosivustoon, kuten tarjousesitteen ja määräaikaiskatsaukset sisältävään verkkosivuston osaan.
                           Edellä ensimmäisessä alakohdassa tarkoitettujen viittausten on johdettava yksityissijoittaja kyseessä olevan tietolähteen asianomaiseen osioon. Avaintietoasiakirjassa voidaan käyttää viittauksia useisiin eri tietolähteisiin, mutta niiden määrä on rajoitettava vähimpään tarvittavaan.”;
                        
                     
                  
                        13)
                     
                     
                        korvataan 18 artiklan kolmas kohta seuraavasti: ”Asetuksen 14 artiklan 2 kohtaa sovelletaan 30 päivään kesäkuuta 2022.”;
                     
                  
                        14)
                     
                     
                        korvataan liite I tämän asetuksen liitteessä I olevalla tekstillä;
                     
                  
                        15)
                     
                     
                        muutetaan liite II tämän asetuksen liitteen II mukaisesti;
                     
                  
                        16)
                     
                     
                        muutetaan liite III tämän asetuksen liitteen III mukaisesti;
                     
                  
                        17)
                     
                     
                        korvataan liite IV tämän asetuksen liitteessä IV olevalla tekstillä;
                     
                  
                        18)
                     
                     
                        korvataan liite V tämän asetuksen liitteessä V olevalla tekstillä;
                     
                  
                        19)
                     
                     
                        muutetaan liite VI tämän asetuksen liitteen VI mukaisesti;
                     
                  
                        20)
                     
                     
                        korvataan liite VII tämän asetuksen liitteessä VII olevalla tekstillä;
                     
                  
                        21)
                     
                     
                        lisätään tämän asetuksen liitteessä VIII oleva teksti liitteeksi VIII.
                     
                  
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            Sitä sovelletaan 1 päivästä heinäkuuta 2022. Asetuksen 1 artiklan 13 kohtaa sovelletaan kuitenkin 1 päivästä tammikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä syyskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 352, 9.12.2014, s. 1.
         
            (2)  Komission delegoitu asetus (EU) 2017/653, annettu 8 päivänä maaliskuuta 2017, vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista annetun Euroopan parlamentin ja neuvoston asetuksen (EU) N:o 1286/2014 täydentämisestä vahvistamalla teknisiä sääntelystandardeja avaintietoasiakirjojen esittämisestä, sisällöstä, uudelleentarkastelusta ja tarkistamisesta sekä tällaisten asiakirjojen toimittamista koskevan vaatimuksen täyttämisen edellytyksistä (EUVL L 100, 12.4.2017, s. 1).
         
            (3)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
         
            (4)  Euroopan parlamentin ja neuvoston direktiivi (EU) 2016/97, annettu 20 päivänä tammikuuta 2016, vakuutusten tarjoamisesta (EUVL L 26, 2.2.2016, s. 19).
         
            (5)  Komission asetus (EU) N:o 583/2010, annettu 1 päivänä heinäkuuta 2010, Euroopan parlamentin ja neuvoston direktiivin 2009/65/EY täytäntöönpanosta sijoittajalle annettavien avaintietojen osalta ja avaintietojen tai tarjousesitteen toimittamisessa muuta pysyvää välinettä kuin paperia käyttäen tai verkkosivuston välityksellä noudatettavien ehtojen osalta (EUVL L 176, 10.7.2010, s. 1).
         
            (6)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
         
            (7)  COM(2021) 397.
         
            (8)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).
         
            (9)  Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).
         
            (10)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).